Omnibus praesentes litteras inspecturis, officialis Aurelianensis salutem in Domino. Noveritis universi nos litteras religiosorum virorum abbatis et conventus Sancti Benedicti Floriacensis, non cancellatas, non abolitas, nec in aliqua parte sui vitiatas, vidisse in haec verba: Omnibus praesentes litteras inspecturis, Joannes, humilis abbas Sancti Benedicti Floriacensis totusque ejusdem loci conventus salutem in Domino. Noveritis quod nos duas terrae pecias et quamdam domum ibidem sitam in territorio de Floriaco juxta Aureliam septem arpenta terrae continentes, quorum quinque arpenta sunt in censiva domus nostrae de Rectorio et duo in censiva domus nostrae de Sancto Gervasio, quam terram magister Rat, canonicus Aurelianensis, nobis in tes tamento suo legavit, Joanni Veleme et heredibus suis in perpetuum concedimus jure hereditario quiete et pacifice possidendam, ita tamen quod dictus Joannes vel haeredes ejus qui pro tempore erunt in festo sancti Andreæ apostoli quindecim solidos parisiensium et in octavo Brandonum similiter quindecim solidos parisiensium nobis Aurelius vel mandato nostro tenebuntur reddere censuales; si autem contigerit dictum Joannem vel ejus haeredes praedictos quindecim ultimos solidos in dictis octavis bonis minime persolvisse, ipse vel ejus haeredes quinque solidos parisiensium nobis tenebuntur reddere pro emenda. Quoniam labilis est memoria hominum et ut praesens pagina roboris obtineat firmitatem, ad petitionem dicti Joannis sigilla nostra dignum duximus apponenda. Actum anno Domini millesimo ducentesimo quadragesimo secundo. Datum praesentium anno Domini millesimo ducentesimo quadragesimo secundo, mense maio, die lunae post inventionem sanctae Crucis.